Öryggismálanefnd sænska þingsins telur að aðild Svía að Atlantshafsbandalaginu auki öryggi landsins. Með henni dragi úr líkum á hernaðarátökum í Norður-Evrópu. Skýrsla nefndarinnar var kynnt í dag.
Í skýrslu öryggismálanefndar sænska þingsins, sem kynnt var í dag, segir að öryggi Svíþjóðar aukist gangi það í Atlantshafsbandalagið. Þátttaka landsins í varnarsamstarfinu dragi úr líkum á því að hernaðarátök brjótist út í Norður-Evrópu. Skýrsluhöfundar ganga ekki svo langt að mæla með því að Svíar gangi í NATÓ.
Ann Linde utanríkisráðherra kynnti öryggisgreiningu nefndarinnar á fundi með fréttamönnum í Stokkhólmi í morgun. Hún sagði að niðurstaðan hefði verið sú að öryggi Svíþjóðar væri betur borgið innan NATO en utan þar sem þá nyti landið sameiginlegrar ábyrgðar aðildarlandanna í samræmi við fimmtu grein stofnsáttmála sambandsins.
Í fimmtu greininni er því lýst yfir að árás á eitt bandalagsríki jafngildi árás á þau öll.
Ann Linde sagði að nefndin hefði hvorki mælt með því né á móti að Svíar sæki um aðild að bandalaginu. Hún sagðist aðspurð ekki vilja gefa upp sína skoðun, en hún hefði gert upp hug sinn.
Sænski Jafnaðarmannaflokkurinn tekur ákvörðun um helgina um hvort hann styðji umsóknina. Sauli Niinistö, forseti Finnlands, er væntanlegur í opinbera heimsókn til Svíþjóðar eftir helgi. Hugsanlegt er talið að leiðtogar beggja þjóða noti þá tækifærið til að tilkynna um umsókn.
Sænska dagblaðið Expressen hafði reyndar í gær eftir heimildarmönnum sínum að Svíar ætluðu að sækja um aðild að NATÓ á mánudag. Fullyrt er að umsóknin hafi legið tilbúin í utanríkisráðuneytinu vikum saman.
Öryggismálanefnd sænska þingsins telur að aðild Svía að Atlantshafsbandalaginu auki öryggi landsins. Með aðild dragi úr líkum á hernaðarátökum í Norður-Evrópu. Skýrsla nefndarinnar var kynnt í dag.